Ημέρα Αμερικανικής Ανεξαρτησίας
η 4η Ιουλίου γιορτάστηκε με πυροτεχνήματα, παρελάσεις και μπάρμπεκιου
Οι αμερικανοί γιόρτασαν τη Δευτέρα, την Ημέρα της Ανεξαρτησίας των ΗΠΑ, δηλαδή την 235 επέτειο της διακήρυξης της ανεξαρτησίας της χώρας από τους Βρετανούς το 1776. Η εορτή είναι ανεπίσημα γνωστή ως 4 Ιουλίου και οι αμερικανοί την τιμούν με παρελάσεις, πυροτεχνήματα, πικνίκ, αθλητικές εκδηλώσεις και συναυλίες. Η διακόσμηση στις μεγάλες πόλεις είναι στα χρώματα της αμερικανικής σημαίας, δηλαδή κόκκινο, λευκό και μπλε. Τα παραδοσιακά πυροτεχνήματα φώτισαν τον νυχτερινό ουρανό σε μικρές και μεγάλες πόλεις όπως η Νέα Υόρκη και η Φιλαδέλφεια όπου και υπεγράφη η Διακήρυξη της Ανεξαρτησίας των ΗΠΑ. Εδώ στην Ουάσιγκτον χιλιάδες κόσμος συγκεντρώθηκε στο μεγάλο πάρκο στο κέντρο της πόλης για την ετήσια συναυλία και τα φαντασμαγορικά πυροτεχνήματα. Παράλληλα εκατό νέοι αμερικανοί πολίτες ορκίστηκαν στο Μάουντ Βέρνον, έξω από την Ουάσιγκτον, που βρίσκεται το σπίτι του πρώτου Προέδρου των ΗΠΑ, Τζορτζ Ουάσιγκτον. Ο Πρόεδρος Μπαράκ Ομπάμα φιλοξένησε μέλη των ενόπλων δυνάμεων και τις οικογένειες τους στο Λευκό Οίκο για μπάρμπεκιου, ζωντανή μουσική και χορό. Σε μια ακόμα πιο χαλαρή ατμόσφαιρα, σε τουριστική περιοχή της Νέας Υόρκης, στο Κόνεϊ Άιλαντ, οι εορτασμοί περιελάμβαναν και διαγωνισμούς με χοτ ντογκ. Οι συμμετέχοντες έχουν περιθώριο 10 λεπτών να φάνε όσο το δυνατόν περισσότερα χοτ ντογκ μπορούν. Ο παγκόσμιος πρωταθλητής, Τζό Τσέστνατ, κέρδισε για πέμπτη συνεχόμενη χρονιά το διαγωνισμό, αλλά δεν έσπασε το ρεκόρ που έκανε το 2009 όταν σε 10 λεπτά έφαγε 68 χοτ ντογκ. Στην κατηγορία των γυναικών η Σόνια Τόμας έφαγε 48 χοτ ντογκ μέσα σε 10 λεπτά.